In
Macedonie a van dilunc lis protestis di place leadis ae vicende dal
sassinament di cinc macedons intun cuartîr di perifarie di Skopje.
Tai dîs dopo de scuvierte dai cuarps cence vite dai cinc, grups di
macedons si vevin scuintrâts cu la polizie intant che a cirivin di
atacâ i cuartîrs di Skopje a maiorance albanese. Il prin di Mai a
jerin stâts arestâts uns vincj albanês e cinc di lôr si vevin
ricjatâts acusâts di sassinament e di terorisim. I arescj a vevin
discjadenât la proteste de comunitât albanese che e acusave lis
autoritâts di vê metût in preson dai inocents e di piturâ di
teroriscj ducj i albanês. Altris acusis a jerin leadis al tratament
che i arestâts, e massime lis feminis, a vevin vût di patî. Ai 11
di Mai la proteste e veve puartât in place cuasi 10 mil albanês, pe
plui part zovins, che a vevin manifestât denant dal tribunâl e dal
palaç dal guvier di Skopje. La zornade e jere stade segnade ancje di
diviers episodis di vandalisim e di cualchi ferît. I manifestants a
domandin ancje une comission internazionâl indipendente che e
garantissi la imparzialitât de inchieste sul sassinament dai cinc
macedons e des acusis motis ai arestâts. La situazion e je une vore
cjalde e e riscje di tornâ a inviâ un scuintri viert tra la
comunitât macedone e chê albanese, che e rapresente la plui grande
minorance dal paîs.
Font:
Balkan Insight, 11/05/12
srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn bos_Latn